Dôvodová správa

A. Všeobecná časť

Návrh nariadenia vlády Slovenskej republiky, ktorým sa ustanovujú podrobnosti o zverejňovaní zmlúv v Centrálnom registri zmlúv a náležitosti informácie o uzatvorení zmluvy (ďalej len „návrh nariadenia vlády“) predkladá na rokovanie vlády Slovenskej republiky Viktor Nižňanský, vedúci Úradu vlády Slovenskej republiky na základe § 5a ods. 15 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 382/2011 Z. z. (ďalej len „zákon“). 
 
Cieľom návrhu nariadenia vlády je ustanoviť podrobnosti o zverejňovaní povinne zverejňovanej zmluvy podľa § 5a zákona (ďalej len „zmluva“) v Centrálnom registri zmlúv (ďalej len „register“) a náležitosti informácie o uzatvorení zmluvy podľa § 5a ods. 3 zákona (ďalej len „informácia“).
 
Zverejňovanie zmlúv v registri je účinným prostriedkom kontroly a transparentnosti nakladania s verejnými finančnými prostriedkami. Zákon, ktorý nadobúda účinnosť 1. januára 2012, precizuje a dopĺňa viaceré ustanovenia § 5a zákona týkajúce sa povinne zverejňovanej zmluvy. Predložený návrh nariadenia vlády, ktorý sa vydáva na základe splnomocňovacieho ustanovenia zákona,  je tak reakciou na tieto zmeny. 
 
Podľa § 5a zákona sa zmluva, ktorej účastníkom je povinná osoba, povinne zverejňuje v registri. Povinná osoba takúto zmluvu zasiela bezodkladne na zverejnenie Úradu vlády SR, ktorý vedie register. Z praktických dôvodov sa návrhom nariadenia vlády, v súlade so splnomocňovacím ustanovením § 5a ods. 15 zákona, ustanovuje forma a spôsob, akým sa táto zmluva zasiela do registra. Z dôvodu jednoduchej evidencie týchto zmlúv v registri sa ďalej povinnej osobe ukladá povinnosť, spolu so zaslaním zmluvy,  uviesť na webovom sídle aj údaje o zmluve. Ide o názov zmluvy, číslo zmluvy, identifikácia účastníkov zmluvy, celková hodnota predmetu zmluvy, ak ju možno určiť, vrátane dane z pridanej hodnoty atď.  
 
Nariadením vlády sa ďalej ustanovujú náležitosti informácie, ktorá sa zverejňuje namiesto zmluvy uzatvorenej v bežnom obchodnom styku v rozsahu predmetu podnikania alebo činnosti povinnej osoby podľa § 5a ods. 2 zákona zapísanej v obchodnom registri alebo v inej úradnej evidencii a namiesto zmluvy podľa § 5a ods. 5 písm. c), d), i), j), r) a s) zákona. 
Cieľom tohto ustanovenia je, v súlade so splnomocňovacím ustanovením § 5a ods. 15 zákona, jasne vymedziť náležitosti tejto informácie. Keďže ustanovenie § 5a ods. 3 zákona ustanovuje, že odseky 6, 7, 9 a 14 § 5a zákona, upravujúce spôsob a podmienky zverejnenia zmluvy v registri, sa použijú rovnako, tak podrobnosti o zverejňovaní zmluvy platia rovnako aj na zverejňovanie tejto informácie v registri. 
 
Z praktických dôvodov návrh nariadenia vlády ustanovuje aj postup povinnej osoby a Úradu vlády Slovenskej republiky, ak povinná osoba zašle do registra chybný údaj podľa § 2 ods. 2 návrhu nariadenia vlády alebo informáciu. 
 
Keďže návrhom nariadenia vlády sa vykonávajú ustanovenia zákona, ktorý  nadobúda účinnosť 1. januára 2012, tak aj účinnosť tohto návrhu sa ustanovuje na 1. januára 2012. Z dôvodu dĺžky legislatívneho procesu bol návrh nariadenia vlády predložený do medzirezortného pripomienkového konania v skrátenej lehote (10 pracovných dní). Vznesené pripomienky sú uvedené vo vyhodnotení pripomienkového konania a na rokovanie vlády Slovenskej republiky sa predkladá bez rozporov. 
 
Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.
 
Návrh nariadenia vlády nemá dopad na štátny rozpočet verejnej správy. Návrh nariadenia vlády nemá vplyv na životné prostredie, na podnikateľské prostredie, na informatizáciu spoločnosti ani sociálny vplyv. 

Návrh nariadenia vlády bol predmetom rokovania Legislatívnej rady vlády Slovenskej republiky dňa 6. decembra 2011. Uplatnené pripomienky sú zapracované v predloženom návrhu nariadenia vlády.